Taavi Peterson

**Taavi Peterson** (sündinud 26. juulil 1987 Tartus) on eesti laulja, rokkmuusik ja laulude autor.

2007. aastal saavutas ta TV3 meelelahutussaates "Eesti otsib superstaari" kolmanda koha. 2024. aastast on ta ansambli Pantokraator solist.

## Haridus
Ta on lõpetanud 2006. aastal muusikakallakuga Tartu Karlova Gümnaasiumi, kus laulis mitu aastat poistekooris. 16-aastaselt alustas ta ka kitarriõpinguid. Seejärel õppis lühikest aega Heino Elleri nimelises Tartu Muusikakoolis klassikalist laulu. Hiljem õppis ta Tallinna Teeninduskoolis kokaks.

## Muusikutee
Taavi Petersoni muusikuteed on sillutanud 2007. aastal TV3 meelelahutussaates "Eesti otsib superstaari" saavutatud kolmas koht.

### Koostöö Rein Rannapiga
Saatest "Eesti otsib superstaari" sai alguse tema koostöö maestro Rein Rannapiga, kes oli selle saate kohtunikuna märganud noore laulja isikupärast musikaalsust ning vanema rokkmuusika ja ansambli Ruja lugude lembust. Kohe 2007. aastal käis Taavi Peterson koos Rein Rannapiga suveturneel "Klaver tuleb külla 10", kus esines peamiselt Eesti kirikutes ligi 30 kontserdil. 

Lauluvõistlusel "Eurolaul 2008" esitas ta Rein Rannapi ja Karl-Martin Sinijärve laulu "Question Man", mis sai 9. koha. 

2009. aasta suvel käis Peterson koos Rein Rannapi ja ansambliga Kosmikud suurejoonelisel kontserditurneel, kus osales igal kontserdil ühe solistina kantaadi "Ilus maa" ettekandel ning esitas kümmekond Rannapi soololaulu.

### Inspiratsioonireisid, "Laululahing" ja mängufilm
Pärast avalike muusikaliste etteastete poolest üliintensiivseks kujunenud perioodi võttis Taavi Peterson aja maha ning reisis uut inspiratsiooni otsides Hispaanias, Prantsusmaal, Itaalias, Sitsiilias, Egiptuses ja Inglismaal.

Pikemalt seikles ta Austraalias, kus tutvus kohaliku muusikaelu ja eksootiliste muusikariistadega (nt aborigeenide puhkpilli didžeriduuga) ning teenis muusikuna taskuraha baarides, kohvikutes, kohalikel pidudel ja tänavatel esinedes; nädal aega töötas ka krevetifarmis. Austraalia-perioodil hakkas ta järjest enam ise laule kirjutama.
 
2008. aastal põikas ta Eestisse, et osaleda segakooriga HaleBopp Singers ETV saatesarjas "Laululahing", kus ta laulis mitmes loos solistipartiid. Koor jõudis "Laululahingu" finaali.

2008. aastal mängis ta ka noortest rulatajatest rääkivas lühimängufilmis "Rambikramp" üht peategelast Kasparit (teises peaosas oli Markus Dvinjaninov).

2015. aastal käis Peterson biitlite radadel Liverpoolis ja New Yorgis, et koguda ideid ja materjali uute kontserdikavade jaoks.

2017. aastal andis ta Eesti Vabariigi aastapäeva puhul eestikeelse kontserdi Kambodžas Sihanoukville'is, samal reisil esines ta muudel kontsertidel ka ingliskeelsete lauludega.

### Varasemad ansamblid
2008. aastal asutas ta kuni 2013. aastani tegutsenud ansambli Taavi Peterson & Üdi, mis esitas alates 1960. aastatest pärit muusikat tänapäevases võtmes. Ilmusid demoplaat "Down Under" (2009) ja stuudioalbum "Selges eesti keeles" (2012). Ansambel tegi osa loomingulisest koostööst Austraalias, peamiselt kirjutati muusikat ja õpiti uusi lugusid. 2013. aastal esineti Rock Summeri 25. aastapäeva üritusel.

2010. aastast tegutses ta ka ansamblis Peacemaker, mille repertuaaris oli maailma rokiklassika. Kuna näiteks eriti Gunnar Grapsi ja AC/DC lugude originaalhelistikes laulmine nõudis kõva hääle- ja vastupidavustreeningut, oli see hääletehniliselt karm, kuid väga arendav loomeperiood.

2012. aastal esines ta Eurovisiooni lauluvõistluse Eesti eelvoorus ansambli Erasmus Rotterdamist solistina lauluga "Kuu pääle" (autorid Jürgen Rooste ja Paul Daniel), laul jõudis poolfinaali.

2014. aasta seisuga oli ta lisaks nimetatutele ka ansamblite The Doors Tribute Band, Texas Radio and The Big Beat liige ning Ruja muusika kontserditurnee eel loodud ansambli Taavi Peterson & Legendaarsed Sõbrad liige.

### Tagasi Eestis
2014. aastal esines Taavi Peterson Eestis koos Tajo Kadajasega ühisturneel "Lugusid Eesti rocki sünnist", kus meenutati Eesti biitansambleid Optimistid, Mikronid, Virmalised, Andromeeda, Peoleo, Kristallid, Lüürikud, Syrius, Väntorel jm. 2016. aastal andsid nad suuresti sama kavaga kontserte Ameerika Ühendriikides New Yorgis, kus põhipublikuks olid väliseestlased. 

2016. aasta märtsis alustas ta turneed monokontsertidega "Leia mu laulus Lennon", kus laulis 12-keelse kitarri saatel John Lennoni laule. Kava keskendus Lennoni soolokarjääri loomingule pärast biitleid ning osutus väga populaarseks nii Õllesummeril kui ka paljudel väiksematel eraüritustel.

2019. aastast musitseeris ta rokkansamblis Bourbon Sugar, kellega anti välja album "Make a Wish" (2021).

Koroonapandeemia ajal tegi ta koroonapiirangute tõttu suuremate kontsertidega kolmeks aastaks pausi, ostis Setomaal Saatserinna nulgas maatüki ja hakkas seal maatööd tehes maakodu pidama.
 
2024. aastal osales ta kahel ansambli Polyphon 50. aastapäeva kontserdil, kus esitas Oleg Sõle kirjutatud ja esitatud lugusid. 2014. aastal oli ta külalisesinejana laulnud ka ansambli varasemal austuskontserdil, millest valmis Vahur Kersna tehtud telesaade "Polyphon 40 - revisited".

2024. aasta sügisest on ta ansambli Pantokraator solist. 

## Isiklikku
Tema ema Tiina Peterson, kes laulab naiskooris Emajõe Laulikud, osales selle kollektiiviga 2008. aastal samuti ETV "Laululahingus".

Taavi Petersonil ja ta elukaaslasel on 2012. aastal sündinud tütar.

Peterson on noorpõlves tegelenud kümmekond aastat rulasõiduga ja võitnud teise koha rambivõistlusel West Coast Jam. 

## Viited


## Välislingid
* Eesti TOP 7 videod: Taavi Peterson & Üdi. "Heart of Pacific" ETV, 31. detsember 2014
* Videod: Taavi Peterson ETV saates "Terevisioon" ERR Eeter, 15. märts 2016 
* Videoga artikkel "Taavi Peterson toob publiku ette Lennoni imelised laulud" Postimees, 20. jaanuar 2016